Go ya ka Baebele, Modimo o ne a ikaeletse gore lenyalo le nnele ruri. (Genesise 2:22-24; Mathaio 19:6) Gape Dikwalo tsa re ‘bolao jwa lenyalo bo tshwanetse go nna bo sa leswafala,’ mo go rayang gore kgolagano eno ga e a tshwanela go kgotlelwa ka tlhakanelodikobo kwa ntle ga lenyalo. (Bahebera 13:4) Mme legale o ka tswa o itse gore gompieno manyalo a mantsi ga a nna jalo. Batho bangwe ba na le mokgwa wa go tshameka ka maikutlo a lorato kwa tirong le batho ba e seng balekane ba bone ba lenyalo. Ba bangwe ba bolelela ba malapa a bone maaka gore ba tle ba dirise nako ba na le motho yo ba ratanang le ene yo e seng molekane wa bone wa lenyalo. Ba bangwe e bile ba tlogela molekane wa bone wa lenyalo gore ba ye go nna le motho mongwe yo mmotlana, ba re seo se dira gore ba ikutlwe ba le basha e bile ba itumetse, jaaka se se diragaletseng Verónica yo o umakilweng mo setlhogong se se fetileng.